b'\n_START_ARTICLE_\nYellowstone (joki)\n_START_SECTION_\nMaantiede\n_START_PARAGRAPH_\nYellowstonen l\xc3\xa4hteet ovat Wyomingin osavaltiossa Younts Peakill\xc3\xa4 Absarokavuoristossa. Se virtaa pian Yellowstonen kansallispuistoon ja muodostaa Yellowstonej\xc3\xa4rven, jonka j\xc3\xa4lkeen se putoaa 129 metri\xc3\xa4 kahdessa vesiputouksessa ja etenee Yellowstonen Grand Canyoniin._NEWLINE_Montanan puolella Gardinerin kohdalla Yellowstone virtaa ulos kansallispuistosta. T\xc3\xa4m\xc3\xa4n j\xc3\xa4lkeen se k\xc3\xa4\xc3\xa4ntyy kohti pohjoista ja Livingstonin kaupunkia. Sielt\xc3\xa4 sen virtaus suuntaa koilliseen, ja joki virtaa Billingsin, Miles Cityn ja Glendiven ohi. Sitten joki katkaisee Montanan ja Pohjois-Dakotan v\xc3\xa4lisen rajan ja tyhjent\xc3\xa4\xc3\xa4 vetens\xc3\xa4 Missouriin Willistonin lounaispuolella. Joen pituus on sen latvalta suulle noin 1\xc2\xa0114 kilometri\xc3\xa4._NEWLINE_Yellowstonen valuma-alue on 182\xc2\xa0336 neli\xc3\xb6kilometri\xc3\xa4, ja sen yhdekst\xc3\xa4st\xc3\xa4 merkitt\xc3\xa4vimm\xc3\xa4st\xc3\xa4 sivujoesta seitsem\xc3\xa4n virtaa siihen etel\xc3\xa4st\xc3\xa4. Valuma-alueen korkeuserot ovat suuret, sill\xc3\xa4 korkeimmillaan se on 3\xc2\xa0660 metriss\xc3\xa4 ja matalimmillaan joen suulla 660 metriss\xc3\xa4. Korkeuseron takia ilmastokin muuttuu joen matkan aikana. Vuoristossa sataa yli 2100 millimetri\xc3\xa4 vuodessa ja lumi tulee p\xc3\xa4\xc3\xa4osin lumena lopputalvesta tai varhaiskev\xc3\xa4\xc3\xa4ll\xc3\xa4. Sen sijaan tasankoalueilla on kuivaa, siell\xc3\xa4 sataa alle 300 millimetri\xc3\xa4 vuodessa, ja sade tulee p\xc3\xa4\xc3\xa4osin veten\xc3\xa4 alkukes\xc3\xa4st\xc3\xa4. Ilmaston lis\xc3\xa4ksi joenvarren kasvillisuus muuttuu. Yellowstonen kosteimmilla alueilla on douglaskuusimetsik\xc3\xb6it\xc3\xa4, ja keskijuoksulla valtalaji on kalliovuortenkataja. Montanan keski- ja it\xc3\xa4osissa Yellowstonen varrella kasvaa tasangon ruohikoita ja muun muassa gammahein\xc3\xa4\xc3\xa4 ja Pascopyrum smithii -hein\xc3\xa4kasvia. Joen alajuoksulla on metsik\xc3\xb6it\xc3\xa4, joissa kasvaa punasaarnia ja takiaistammeja.'